

PROJEKTS uz 10.02.2025.

vēlamais datums izskatīšanai domes sēdē: Finanšu komitejā 19.02.2025.

domē: 27.02.2025.

sagatavotājs: Inga Pērkone

ziņotājs: Inga Pērkone

 LĒMUMS

Ādažos, Ādažu novadā

2025. gada 27. februārī **Nr.**«DOKREGNUMURS»

**Par projekta “Sporta laukuma ierīkošana Garciemā” pieteikumu**

2025. gada 6. martā uzsāksies biedrības “Jūras Zeme” izsludinātā atklāta konkursa projektu iesniegumu pieņemšanas 2. kārta – Eiropas Jūrlietu, zvejniecības un akvakultūras fonda (turpmāk – EJZAF) pasākumā “Sabiedrības virzītas vietējās attīstības stratēģiju īstenošana” (U31421). Projektu iesniegšanas termiņš ir līdz 2025. gada 4. aprīlim. Projektu iesniegumi jāiesniedz Lauku atbalsta dienesta (turpmāk – LAD) Elektroniskās pieteikšanās sistēmā. Rīcībā EJZAF M1.2. “Infrastruktūras, kas nepieciešama piekrastes resursu ilgtspējīgai izmantošanai attīstība, pilnveide un izveide” (turpmāk – EJZAF M1.2.) pieejamais finansējums 46 272,73 *eiro* apmērā.

Rīcībā EJZAF M1.2. attiecināmās izmaksas:

* jaunu pamatlīdzekļu un programmu nodrošinājuma iegāde un uzstādīšana, kā arī muzeja eksponātu atjaunošana;
* jaunas būvniecības, pārbūves, ierīkošanas, novietošanas un atjaunošanas izmaksas;
* jaunu būvmateriālu iegādes izmaksas;
* digitālo risinājumu un digitālo pakalpojumu izveide;
* ar preces vai pakalpojuma publicitāti saistīti izdevumi;
* atjaunojamās vai atjaunīgās elektroenerģijas ražošanai atbalsta saņēmēja pašpatēriņam paredzētās tehnikas, iekārtu un aprīkojuma izmaksas;
* projekta iesnieguma sagatavošanas attiecināmās izmaksas;
* izmaksas darbinieka apmācībai vai darba braucienam vai komandējumam.

Pašvaldības Projektu uzraudzības komisija š.g. 20. janvārī un 17. februārī izskatīja jautājumu par iespējamajiem projektiem biedrības “Jūras Zeme” 2. kārtas konkursā un atbalstīja projekta “Sporta laukuma ierīkošana Garciemā” (turpmāk – Projekts) īstenošanu Garciema ciemā, Carnikavas pagastā, Ādažu novadā. Balstoties uz pašvaldība aicinājumu noskaidrot iedzīvotāju viedokli par Projekta aktualitāti, 17. februārī saņemta Carnikavas pagasta iedzīvotāju padomes vēstule par veiktās aptaujas rezultātiem un atbalstu Projekta īstenošanai (pašvaldībā reģistrēta ar Nr. ĀNP/1-11-1/25/1127). Iedzīvotāju padomes veiktajā aptaujā, kas norisinājās 13.02.2025.-16.02.2025. piedalījās 46 respondenti un 63% no viņiem uzskata, ka Garciemā būtu nepieciešams sporta laukums basketbolam ar 1 grozu un 1 volejbola laukums. Ņemot vērā iedzīvotāju aptaujas rezultātus un iedzīvotāju padomes idejas par šīs teritorijas nākotnes attīstības vajadzībām, tiek atbalstīta projekta ideja ar basketbola laukumu ar 1 grozu un volejbola laukuma ierīkošana. Vienlaicīgi iedzīvotāju padome aicina padomāt arī par citām sporta iespējām, t.sk., paredzot teritorijā zāles laukumu un divus futbola vārtus.

Garciema ciemā 01.01.2024. dzīvoja 1429 iedzīvotāji un tas ir 3. lielākais ciems Ādažu novadā. Garciemā ciemā 8% no iedzīvotājiem ir bērni vecumā līdz14 gadiem un 8% – jaunieši vecumā no 15 līdz 24 gadiem. Šobrīd ciemā blakus dzīvojamām mājām ir pieejams neliels bērnu rotaļu laukums, savukārt nav izveidota infrastruktūra sporta / jauniešu aktivitātēm. Sporta un atpūtas funkciju attīstībai Garciema ciema teritorijā, pašvaldībai pieejams zemes gabals ar kadastra Nr. 80520081331. Tikšanās laikā ar pašvaldību iedzīvotāji ir uzsvēruši, ka ciema teritorijā ir nepieciešams izveidot vietu bērnu/jauniešu aktivitātēm.

Projekta ietvaros Carnikavas pagasta Garciema ciemā, pašvaldībai piederošajā īpašumā plānots ierīkot sporta laukumu – ar 1 basketbola grozu un 1 volejbola laukumu. Plānots gumijots laukums ar 1 basketbola grozu ~15x15 m platībā, kā arī 1 volejbola laukums, bez apgaismojuma, ar celiņu basketbola laukuma malā, lai savienotu laukumu ar stāvvietu.

Projekta īstenošanas termiņš ir līdz 2 gadiem pēc LAD lēmuma pieņemšanas.

Projekta kopējās plānotās attiecināmās izmaksas ir 30 000,00 *euro* (tajā skaitā 27 000 *euro* EJZAF un 3 000,00 *euro* pašvaldības līdzfinansējums). Projekta apstiprināšanas gadījumā projekta īstenošanai plānots sākotnēji saņemt avansa maksājumu 20% apmērā no EJZAF finansējuma, kas būtu 5 400,00 *euro* un pašvaldības nepieciešamais finansējums būtu 24 600,00 *euro* apmērā, kas iekļaujams Attīstības un projektu nodaļas 2025. gada budžeta tāmē.

Projekts atbilst Ādažu novada Attīstības programmas (2021-2027.) vidējā termiņa prioritātēm:

1. “VTP4: Aizsargāta un sakopta dabas vide brīvā laika pavadīšanas iespējām dabā” rīcības virziena “RV4.2: Dabas parka “Piejūra” attīstība” uzdevumiem “U4.2.1: Īstenot novada ilgtspējīgas attīstības intereses dabas parka “Piejūra” teritorijā”, “U4.2.2: Ilgtspējīgi iekļaut dabas parku “Piejūra” novada atpūtas un sporta aktivitātēs”;
2. “VTP5: Resursu efektīva izmantošana un attīstība” rīcības virziena “RV5.1: Pašvaldības nekustamo īpašumu attīstība, pašvaldības teritorijas labiekārtošana” uzdevumam “U5.1.3: Noteikt, kā efektīvāk izmantot pašvaldības ēkas un to apkārtējās teritorijas (atjaunot, pielāgot tās pašvaldības funkciju īstenošanai, nojaukt, pārdot u.tml.)” (pasākumam “C5.1.3.10. Karlsona parka izbūve”);
3. “VTP10: Sporta aktivitāšu pieejamība un daudzveidība” rīcības virziena “RV10.1: Sporta veidiem nepieciešamās infrastruktūras attīstība” uzdevumam “U10.1.1: Ierīkot jauniešu aktīvās atpūtas un ekstrēmo sporta veidu infrastruktūru (velo pumpu trases, skeitparki, kāpšanas sienas u.tml.), t.sk. novada ciemos” (pasākumam “C10.1.1.2. Sporta aktivitāšu zonu izveide ciemos”).

Pamatojoties uz Pašvaldību likuma 4. panta pirmās daļas 2. un 7. punktu, kā arī ņemot vērā Projektu uzraudzības komisijas 20.01.2025. un 17.02.2025. atzinumu, Finanšu komitejas 19.02.2025. atzinumu, Ādažu novada dome

**NOLEMJ:**

1. Atbalstīt projekta “Sporta laukuma ierīkošana Garciemā” pieteikuma iesniegšanu biedrības “Jūras zeme” rīcībā EJZAF M1.2. “Infrastruktūras, kas nepieciešama piekrastes resursu ilgtspējīgai izmantošanai attīstība, pilnveide un izveide” ar kopējo plānoto finansējumu 30 000,00 e*uro* (trīsdesmit tūkstoši e*uro* un 00 centi), tajā skaitā Eiropas Jūrlietu, zvejniecības un akvakultūras fonda finansējums 27 000,00 *euro* (divdesmit septiņi tūkstoši *euro* un 00 centi) un pašvaldības līdzfinansējums 3 000,00 e*uro* (trīs tūkstoši *euro* 00 centi).
2. Uzdot Centrālās pārvaldes Attīstības un projektu nodaļai sagatavot un līdz 2025. gada 4. aprīlim iesniegt Lauku atbalsta dienesta Elektroniskās pieteikšanās sistēmā projekta “Sporta laukuma ierīkošana Garciemā” pieteikumu.
3. Projekta apstiprināšanas gadījumā projekta īstenošanai nepieciešamo finansējumu 30000,00 *euro* apmērā paredzēt Attīstības un projektu nodaļas 2025. gada budžeta tāmē no budžeta struktūrvienības 0904 “Jaunas pamatskolas izveidei Ādažu pilsētā” paredzētajiem budžeta līdzekļiem 2025. gadā.
4. Papildināt informāciju par Ādažu novada Attīstības programmas (2021.-2027.) Rīcības plāna uzdevuma “U5.1.3: Noteikt, kā efektīvāk izmantot pašvaldības ēkas un to apkārtējās teritorijas (atjaunot, pielāgot tās pašvaldības funkciju īstenošanai, nojaukt, pārdot u.tml.)” pasākumu “C5.1.3.10. Karlsona parka izbūve”, nosakot, ka: atbildīgie izpildītāji ir pašvaldības aģentūra “Carnikavas komunālserviss”, Attīstības un projektu nodaļa un Sporta nodaļa, izpildes periods ir 2025.-2027., finanšu avoti ir pašvaldības finansējums, ES fondu finansējums, cits finansējums, iznākuma rādītājs: Ierīkots auto stāvlaukums (2021.). Labiekārtota parka sporta daļa. Labiekārtota parka atpūtas daļa. Īstenots EJZAF projekts “Sporta laukuma ierīkošana Garciemā”.
5. Projekta apstiprināšanas gadījumā uzdot APN organizēt projekta īstenošanu.
6. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

*@ - APN, Sporta nodaļa, CKS, FIN, IDRV*

Pērkone, 27336847